
PASIŪLYMAI
Piliečių laisvių, teisingumo ir vidaus reikalų komitetas ragina atsakingą Biudžeto kontrolės komitetą į savo pasiūlymą dėl rezoliucijos įtraukti šiuos pasiūlymus:
[bookmark: restart]1.	atkreipia dėmesį į tai, jog Audito Rūmai pareiškė, kad Europos Sąjungos prieglobsčio agentūros (toliau – EUAA) 2022 finansinių metų metinėse finansinėse ataskaitose atspindimos operacijos visais reikšmingais aspektais yra teisėtos ir tvarkingos;
2.	palankiai vertina tai, kad buvo išspręstos praeitais metais Audito Rūmų pastabose nurodytos dvi problemos – didelis laikinųjų vadovų skaičius ir tai, kad nebuvo atnaujinta interesų konfliktų valdymo ir prevencijos politika; pažymi, kad 2023 m. bus ištaisyti pažeidimai, nurodyti pastabose dėl viešųjų pirkimų procedūrų, apie kurias pranešta ankstesniais metais, t. y. susiję su patalpų Lesbo saloje ir Romoje nuoma; 
3.	palankiai vertina EUAA pastangas įgyvendinti naujus įgaliojimus, galiojančius nuo 2022 m. sausio mėn., nepaisant to, kad nepakanka papildomų darbuotojų; ragina Komisiją ir valstybes nares leisti skirti papildomų darbuotojų ir perklasifikuoti tam tikras pareigybes, kad būtų užtikrintas tinkamas įgyvendinimas, visų pirma, kiek tai susiję su pagrindinių teisių pareigūnu, prieglobsčio pagalbos rezervu ir stebėsenos bei operatyvine veikla, siekiant užtikrinti, kad visada būtų apsaugotos prieglobsčio prašytojų teisės ir laikomasi taikomų taisyklių;
4.	primena EUAA vaidmenį teikiant paramą už tarptautinės apsaugos prašymų nagrinėjimui ir prašymų suteikti prieglobstį tvarkymą atsakingų asmenų mokymui; ragina EUAA toliau teikti paramą valstybėms narėms ir trečiosioms šalims sprendžiant su prieglobsčiu ir migracija susijusių prašymų klausimus; ragina biudžete daugiau dėmesio skirti tolesniam darbuotojų įdarbinimui, jei to reikia siekiant padėti valstybėms narėms užtikrinti sąžiningą ir teisingą prieglobsčio prašymų dėl tarptautinės apsaugos nagrinėjimą, ypač vertėjų žodžiu ir psichologų, skirtų pažeidžiamoms grupėms priklausantiems prašytojams, įdarbinimui;
5.	palankiai vertina tai, kad beveik 4 mln. asmenų pasinaudojo laikinąja apsauga po to, kai Taryba įgaliojo EUAA kartu su Europos sienų ir pakrančių apsaugos agentūra (FRONTEX) ir Europos Sąjungos teisėsaugos bendradarbiavimo agentūra (Europolu) teikti operatyvinę paramą valstybėms narėms, prašančioms pagalbos sprendžiant dėl pabėgėlių atvykimo po Rusijos invazijos į Ukrainą kylančią problemą; 
6.	primena biudžeto įvykdymą tvirtinančios institucijos rekomendaciją savo 2020 m. ataskaitoje; pažymi, kad EUAA toliau remia valstybes nares užtikrinant apsaugomąją nelydimų nepilnamečių priėmimo sistemą teikiant mokymus, operatyvinę paramą, gaires, priemones ir informacinę medžiagą, pvz., lankstinukus ir vaizdo įrašus, skirtus priimamiems nepilnamečiams; primena, kad 2022 m. nelydimi nepilnamečiai pateikė 42 000 prieglobsčio prašymų ES ir Islandijoje, Lichtenšteine, Norvegijoje ir Šveicarijoje (ES+ šalyse); be to, palankiai vertina tai, jog Slovėnijoje surengtas teminis susitikimas, kuriame dalyvavo 13 šalių: susitikime įvairūs suinteresuotieji subjektai galėjo aptarti geriausią nelydimų nepilnamečių priėmimo centrų patirtį;
7.	su pasitenkinimu pažymi, kad EUAA įgyvendino veiksmų planus 14-oje valstybių narių ir taip išplėtė savo operacijas į šešias papildomas ES šalis ir kad EUAA pirmą kartą nuo jos įsteigimo dislokavo darbuotojus ES nepriklausančioje šalyje – Moldovoje; be to, palankiai vertina tai, kad EUAA aktyviai dalyvauja veikloje, susijusioje su bendros Europos prieglobsčio sistemos (BEPS) išorės aspektu, ir padėjo ES+ šalims perkelti 2 585 asmenis, parėmė 13 atrankos misijų ir 3 orientavimo prieš išvykimą misijas; 
8.	atkreipia dėmesį į EUAA pagalbą Vakarų Balkanų šalims partnerėms: ji padeda stiprinti institucinius gebėjimus, rengti mokymus ir organizuoti konsultuojamąjį ugdymą darbo vietoje pagrindinių prieglobsčio procedūrų klausimais;
9.	atkreipia dėmesį į Audito Rūmų pastabą, kad ES ir Šengeno asocijuotųjų šalių susitarimai, naudojami kaip teisinis pagrindas jų įnašams į EUAA biudžetą apskaičiuoti, yra neaiškūs ir leidžia juos aiškinti skirtingai, todėl Šengeno asocijuotųjų šalių įnašas yra mažesnis; atkreipia dėmesį į EUAA atsakymą, kad jos požiūris atitinka teisines nuostatas; ragina Komisiją išnagrinėti šiuos susitarimus; 
10.	primena, kad OLAF šiuo metu atlieka tyrimus, susijusius su įtarimais dėl netinkamo elgesio ir su pažeidimais, susijusiais su darbuotojais EUAA vyresniojoje vadovybėje; prašo nuodugniai patikrinti ir ištirti įtarimus dėl netinkamo elgesio; palankiai vertina EUAA įsipareigojimą visapusiškai bendradarbiauti su Europos kovos su sukčiavimu tarnyba (OLAF); ragina EUAA užtikrinti visapusišką ir nuoširdų bendradarbiavimą su OLAF visais tyrimo etapais ir reguliariai pranešti Europos Parlamentui apie tyrimo eigą ir rezultatus.

Šį sąrašą parengė ir visą atsakomybę už jį prisiima nuomonės referentas.

